***«Атамекен» Қазақстан Республикасы Ұлттық кәсіпкерлер***

***палатасының салық консультанты***

***Дастан Серікұлы Қазиевтің баяндамасы***

**Құрметті Мәди Төкешұлы!**

**Құрметті отырысқа қатысушылар!**

«Атамекен» Ұлттық кәсіпкерлер палатасының салық салу мәселелері бойынша ұстанымын таныстыру мүмкіндігі үшін алғыс айтамын.

Егер барлық кәсіпкерлерге әсер ететін тақырыптарға көшетін болсақ, онда бұл, әрине, салықтық әкімшілендіру процедуралары.

Мысалы, ТБЖ енгізу кезінде жарияланған тәуекелдік мәмілелерді анықтау және тиісінше ағымдағы жағдайларда салық міндеттемелерін орындамау жағдайларын болдырмау ниеті салық төлеушіге қысым жасау құралына айналды. Бұл ретте салық төлеушіде тәуекел өлшемшарттары туралы толық ақпарат жоқ және «қызыл» мәртебе анықталған кезде (яғни тәуекелдің жоғары дәрежесі бар) ол жағдайды түзету үшін өзінің одан арғы әрекеттері бойынша нақты түсінікке ие болмайды.

Сол сияқты камералық бақылау жүйесі туралы да айтуға болады. Салық қателіктерін «бөлектеу» және оларды қаржылық немесе әкімшілік салдарсыз өз бетінше жоюға мүмкіндік беру мақсатында салық төлеушіге көмек құралы ретінде енгізілген камералдық бақылау іс жүзінде қашықтықтан салықтық тексеруге айналды. Осыған байланысты қосымша хабарлама алгоритмін енгізу және жетілдіру арқылы камералдық бақылау туралы хабарламаны орындалмаған деп тану тетігін қайта қарау ұсынылады.

Жаңа Салық кодексінде қайта қараудың маңызды тақырыбы салықтық жеңілдіктер тұжырымдамасын әзірлеу болуы керек. Салалық мемлекеттік органдар тарапынан жеңілдіктер жіктемесінің, статистиканың және мониторингтің болмауына байланысты мемлекетте салық жеңілдіктерінің мөлшері және олардың тиімділігі туралы нақты ақпарат жоқ.

Жалдамалы жұмыскерлері бар кәсіпкерлер үшін тағы бір өзекті мәселе – қызметкерлерге еңбекақы төлеу қорынан салықтар мен басқа да түрлі төлемдерді есептеу және аудару. Ұлттық палата жұмыс берушіге жоғары жүктемені (жиынтық жүктеме ЕТҚ-ның 40%-на дейін жетеді), есептеудің күрделілігін (есептеу базалары мен формулаларындағы айырмашылықтар) және төлемдердің көп мөлшерін бірнеше рет атап өтті. Осыған байланысты ЖТС, МЗЖ үшін ғана қолданыстағы тәртіпті сақтау және барлық әлеуметтік төлемдер үшін (әлеуметтік салықты бір мезгілде жоюмен) тәртіпті елеулі өзгерту жолымен ЕТҚ салық салу тәртібін реформалауды ұсынамыз.

Мемлекет басшысының экономиканың өңдеуші секторларын дамыту және қолдау туралы тапсырмасын іске асыру мақсатында қолданыстағы заңнамада көзделген жеңілдіктер режимдеріне ревизия мен талдау жүргізу қажет деп санаймыз. Салықтық жеңілдіктерді қолданудың рұқсат беру тәртібін және ұсынылатын жеңілдіктердің нақты бір түрін ескере отырып, мұндай жаңарту орта және ірі бизнес тарапынан инвестициялар ағынын ынталандыруға және әртараптандыруға бағытталған.

Шағын бизнес субъектілері үшін арнаулы салық режимдерін реформалау олардың санын қысқартуға, бизнестің өсуі мен іріленуі үшін ынталандырулар жасауға бағытталған, сондай-ақ кәсіпкерлік қызметті «көлеңкеден» шығаруға ықпал етуі тиіс.

Жаңа Салық кодексін әзірлеу кезінде барлық процестердің қарапайымдылығы мен цифрландырылуына негізделуі тиіс салықтық әкімшілендіруді жетілдіруге баса назар аудара отырып, агроөнеркәсіптік кешен кәсіпкерлеріне салық жүктемесінің ағымдағы деңгейін сақтауды ұсынамыз.

Жер қойнауын пайдаланушыларға салық салуға келетін болсақ, өндіруші салаларға салық салудың ерекше тәртібіне байланысты ТМК мен мұнай саласына салық салу шарттарын қолданудың әртүрлі шарттарын белгілей отырып, бөлек бөлімдерге бөлуді ұсынамыз.

Дивидендтерге табыс салығын салуға қатысты тікелей инвестициялардың тартымдылығын арттыра отырып, дивидендтерге салық салудың каскадтылығын алып тастауды ұсынамыз, ал КТС бойынша аванстық төлемдерді төлеу бойынша қолданыстағы төлем тәртібін сақтай отырып, салық төлеушіні аванстық төлемдерді төлеушілер санатына жатқызу үшін шекті арттыруды ұсынамыз.

Егер бұрын қолданбалы сипаттағы мәселелер қарастырылған болса, онда мен келесі мәселені әдістемелік сұраққа жатқызар едім, дегенмен іс жүзінде ол белгілі бір нормаларды түсіндіру процесіне айналады. Осылайша, қаржылық есептілікті жасау және салық есебін жүргізу мақсаттарындағы айырмашылықтар салық органдарының ХҚЕС ережелері мен бухгалтерлік есеп туралы заңнаманы өз бетінше түсіндіруді жүзеге асыруына және оларды салықтық тексеру барысында қолданудың дұрыстығын одан әрі бағалауға әкеледі. Толық тексеру және проблемалық нүктелерді нүктелік жою қажет.

ҚҚС қайтару, өкінішке орай, салық заңнамасындағы кез-келген өзгерістер аясында талқыланатын тақырыпқа айналды, ал жауапкершілікті сенімсіз жеткізушілерден адал бизнестің «иығына» ауыстыру үрдісі сақталды. Мәселен, іс жүзінде «Өнім берушілер пирамидасы» талдамалық есебі арқылы іске асырылатын мемлекеттік органның функцияларын ҚҚС асып кетуін қайтаруға мүдделі экспорттаушылар іске асырады.

Халықаралық салық салу мәселелері де өзекті болып қала береді: тұрақты мекемені анықтау, «роялти» ұғымы және ұзақ мерзімді келісімшарттар болған кезде алдын-ала төлемді жүзеге асыру мәселелері ең даулы және проблемалы болып қала береді.

Қорытынды ұсыныс ретінде қолданыстағы заңға тәуелді нормативтік құқықтық актілерге олардың ережелерін Салық кодексінің нормаларына енгізу тұрғысынан кезекті тексеру жүргізу уақыты келгенін атап өтеміз.

Назарларыңызға рахмет!